TLAČOVÁ SPRÁVA

Bratislava, 07. 03. 2019

**Nadácia ESET vyhlasuje grant na popularizáciu vedy a výskumu**

**Bratislava – Nadácia ESET vyhlasuje novú grantovú výzvu, ktorej cieľom je podporovať popularizačné aktivity v oblasti vedy a výskumu na Slovensku. Žiadateľom rozdelí tento rok sumu 30 000 eur.**

Vďaka novej grantovej výzve podporí nadácia neziskové projekty, ktoré aktívne popularizujú vedu a výskum na Slovensku, majú verejnoprospešný dopad, dlhodobý prínos a slúžia širšej komunite ľudí. Príjemcom grantu sa môže stať nezisková organizácia, združenie, komunita, verejná vysoká škola a iná právnická osoba s projektom s verejnoprospešným dopadom.

Prioritným poslaním nadácie boli doteraz oblasti vzdelávania a budovania lepšej občianskej spoločnosti, do roku 2017 aj oblasť zdravotníctva a charity. Od svojho vzniku v roku 2011 podporila nadácia 479 projektov celkovou sumou viac ako 2 200 000 eur. Súčasťou podporených vzdelávacích projektov boli aj vedecko-výskumné projekty. Nadácia ESET je napríklad dlhoročným generálnym partnerom Fakulty informatiky a informačných technológií Slovenskej technickej univerzity, programu FIRST LEGO League, podporujúceho záujem o vedu a technológie u detí, aj partnerom podujatia Noc výskumníkov – festivalu vedy, za ktorým stojí Slovenská organizácia pre výskumné a vývojové aktivity. Medzi organizácie, ktoré Nadácia ESET podporuje, patria aj Slovenská organizácia pre vesmírne aktivity či občianske združenie Žijem vedu. Rozšírenie oblastí pôsobenia nadácie aj na oblasť vedy a výskumu je tak prirodzeným vyústením doterajších aktivít.

*„Som veľmi rada, že sa nám popri pilotnom ročníku ESET Science Award v tomto roku podarilo spustiť aj grantovú výzvu na podporu vedy a výskum. Verím, že výzva zaujme organizácie, ktoré, rovnako ako Nadácia ESET, majú ambíciu vzbudiť v slovenskej spoločnosti záujem o vedu a výskum a svojimi projektami napomôžu k ich popularizácii,“* hovorí Lucia Marková, členka správnej rady Nadácie ESET.

Na grantovú výzvu na podporu vedy a výskumu v roku 2019 vyčlenila Nadácia ESET sumu 30 000 eur, pričom maximálna výška finančného príspevku na jeden projekt je 5 000 eur. Žiadosti môžu záujemcovia posielať od 7. marca 2019 do 15. apríla 2019, a to prostredníctvom online formulára.

Formulár spolu s ďalšími informáciami nájdete na stránke <https://www.nadaciaeset.sk/>.

**O Nadácii ESET**

Nadácia ESET vznikla v roku 2011 a medzi jej primárne aktivity patrí rozvíjanie vzdelania v oblasti informačných technológií, internetovej bezpečnosti, popularizácie vedy a výskumu, ako aj podpora projektov týkajúcich sa občianskej spoločnosti. Počas úspešných siedmich rokov svojej existencie Nadácia ESET vytvorila dlhodobé partnerstvá s organizáciami, ktorých ciele a výstupy prispievajú k naplneniu jej smerovania. Viac informácií nájdete na: [www.nadaciaeset.sk](http://www.nadaciaeset.sk).

**O spoločnosti ESET**

Spoločnosť [ESET už vyše 30 rokov](https://www.eset.com/sk/o-nas/30-rokov/) vyvíja popredný bezpečnostný softvér pre firmy i domácich používateľov na celom svete. Vďaka riešeniam chrániacim koncové a mobilné zariadenia a servery, šifrovaniu a dvojfaktorovej autentifikácii umožňuje firmám a organizáciám využívať plný potenciál ich technológií. ESET drží rekord v počte VB100 ocenení, ktoré udeľuje britský Virus Bulletin, vysoko-rešpektovaná nezávislá testovacia organizácia. Týždenník Trend ocenil ESET šesťkrát titulom Firma roka.

ESET sídli v Bratislave, regionálne pobočky má v Prahe, ČR; Jene, Mníchove, Nemecko; Bournemouthe, Veľká Británia; San Diegu, USA; Toronte, Kanada; Buenos Aires, Argentína; Sydney, Austrália, Singapure a japonskom Tokiu. Výskumné a vývojové centrá sú okrem Bratislavy, Košíc, Žiliny, Prahy a Brna aj v poľskom Krakove, britskom Tauntone, kanadskom Montreale a rumunskom Jasy. ESET má zastúpenie vo viac ako 200 krajinách a územiach sveta. Viac informácií nájdete na: [www.eset.sk](http://www.eset.sk).

|  |  |
| --- | --- |
|  |  |
|  |  |  |